﻿ STUDII CALITATEA VIEŢII CONSECINŢE ŞI RISCURI ASUPRA CALITĂŢII VIEŢII ASOCIATE SCHIMBĂRILOR CLIMATICE CRISTINA HUMĂ ucrarea evidenţiază unele dintre principalele consecinţe şi riscuri pe care schimbările climatice le au asupra societăţii şi Lmodul cum acestea afectează calitatea vieţii populaţiei. Avem în vedere impactul schimbărilor climatice, care se leagă de evenimente meteorologice extreme, cum sunt valurile de căldură şi valurile de frig, inundaţii, secete etc. şi care au importante efecte de mediu şi sociale. Ne-am referit mai ales la modificarea calităţii aerului, a cantităţii şi calităţii apei, a ecosistemelor, a agriculturii, a mijloacelor de trai, a infrastructurii care pot afecta sănătatea umană, crescând riscurile de vătămare, îmbolnăvire şi chiar deces în rândul oamenilor şi, de asemenea, pot provoca pierderi materiale considerabile. Aceste aspecte au fost abordate atât la nivel global, cât şi la nivel naţional. Studiul are la bază o analiză de date statistice care reflectă impactul direct – pierderi umane, persoane afectate şi pagube materiale – legat de condiţiile climatice extreme şi unele aprecieri privind impactul indirect, care influenţează semnificativ calitatea vieţii populaţiei. În analiză s-au utilizat estimări şi date statistice la nivel internaţional, european, precum şi la nivel naţional. Cuvinte-cheie: vulnerabilitate, efecte economice şi sociale, populaţie afectată, România. CONTEXTUL GLOBAL AL SCHIMBĂRILOR CLIMATICE Schimbările climatice reprezintă unele dintre cele mai mari provocări cu care se confruntă omenirea în prezent şi ale căror efecte pot afecta grav calitatea vieţii populaţiei. Grupul Interguvernamental pentru Schimbări Climatice (GISC) [The Intergovernmental Panel Climate Change, IPCC], organismul internaţional înfiinţat în anul 1988 de Organizaţia Meteorologică Mondială şi Programul Naţiunilor Unite pentru Mediu, care evaluează baza ştiinţifică şi furnizează politici în domeniul modificării climei, defineşte schimbările climatice drept „o modificare în starea climatului, care poate fi identificată prin schimbări ale proprietăţilor lui, care persistă Adresa de contact a autorului: Cristina Humă, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: humacris@yahoo.com. CALITATEA VIEŢII, XXVIII, nr. 2, 2017, p. 117–138 118 CRISTINA HUMĂ 2 o perioadă mai lungă şi care este datorată variabilităţii naturale şi un rezultat al activităţii umane” (2007). Factorul care a contribuit la declanşarea schimbărilor climatice este considerat a fi creşterea temperaturii aerului. Se apreciază că în ultimele două secole temperaturile medii ale atmosferei, măsurate în imediata apropiere a solului şi a apei oceanelor, au crescut. Astfel, temperatura medie a aerului la nivel global în anul 2009 a fost cu 0,7–0,8 grade Celsius mai mare faţă de perioada pre-industrială (Agenţia Europeană de Mediu – AEM, 2010, după World Meteorological Organization – WMO, 2010). Conform Grupului Interguvernamental pentru Schimbări Climatice, această creştere de temperatură este cauzată şi de influenţa activităţii antropice, în urma căreia au rezultat emisii de gaze cu efect de seră (GES). La nivel global, emisiile de GES produse de activitatea omului provin, în principal, din arderea combustibililor fosili pentru producerea de energie electrică, din transporturi, din industrie şi din gospodării, care reprezintă aproximativ două treimi din total, la care se adaugă despăduririle, agricultura etc. (AEM, 2010). În Uniunea Europeană (UE), consumul de energie – pentru generarea de energie şi căldură şi pentru consumul în industrie, transporturi şi gospodării – este sursa principală de GES (idem, după European Environment Agency, 2010). Pe fondul încălzirii globale au avut loc o serie de modificări ale modelelor temperaturii şi precipitaţiilor, iar unele evenimente de vreme extremă (inundaţii, furtuni, secete) s-au schimbat în frecvenţă şi intensitate. Grupul Interguvernamental pentru Schimbări Climatice (2007) a arătat că la scară regională, asociat încălzirii globale, se înregistrează o serie de consecinţe asupra mediului natural, cum sunt: o creştere a temperaturii aerului la latitudini nordice; precipitaţii mai mari în unele regiuni, cum sunt estul Americii de Nord şi de Sud, nordul Europei, nordul şi centrul Asiei, dar mai scăzute în altele – în Sahel, zona mediteraneană, sudul Africii şi părţi din sudul Asiei (suprafaţa afectată de secetă a crescut la nivel global); o frecvenţă mai crescută a evenimentelor cu precipitaţii abundente şi a valurilor de căldură pe majoritatea suprafeţelor terestre; o frecvenţă mai scăzută a zilelor reci, a nopţilor reci şi a îngheţului pe cele mai multe suprafeţe de uscat; o creştere a nivelului mării într-un număr mare de locuri de pe glob şi o creştere a intensităţii activităţii ciclonilor tropicali. Europa se confruntă, de asemenea, cu ameninţări legate de climă. La nivelul acestui continent, corelat cu încălzirea globală, s-au constatat următoarele aspecte: inundaţii mai multe în zonele de coastă şi ale râurilor; secete; creşterea nivelului mării; reducerea stratului de zăpadă în zonele montane şi pierderea biodiversităţii (AEM, 2010, după European Environment Agency-Joint Research Centre-World Health Organization – EEA-JRC-WHO, 2008). Schimbările climatice variază în cadrul continentului european. Astfel, în timp ce unele regiuni înregistrează o serie de consecinţe pozitive, cum ar fi îmbunătăţirea activităţii forestiere şi a producţiei agricole în Europa de Nord (AEM, 2010), în alte regiuni efectele negative sunt importante. Spre exemplu, Regiunea Mediteraneană, 3 CONSECINŢE ŞI RISCURI ASUPRA CALITĂŢII VIEŢII 119 ca urmare a temperaturii medii mai mari şi a scăderii precipitaţiilor anuale, înregistrează riscuri crescute de incendii de pădure, valuri de căldură şi deşertificare (idem). Pentru Europa Centrală şi de Est se previzionează, de asemenea, o serie de consecinţe negative, respectiv: mai multe temperaturi extreme; mai puţine precipitaţii de vară; mai multe inundaţii ale râurilor în timpul iernii; mai mare variabilitate a producţiei culturilor agricole; pericol crescut de incendii forestiere (idem). Acesta este contextul regional al efectelor schimbărilor climatice în care se încadrează şi România. Schimbările climatice, care generează fenomene meterologice extreme (inclusiv valuri de căldură şi valuri de frig, inundaţii, secete şi furtuni), au de asemenea consecinţe, locale şi uneori regionale, asupra populaţiei şi economiei. Este vorba despre efecte directe – pierderi umane, persoane rănite şi pagube materiale, care pot fi considerabile, cât şi indirecte – mai ales asupra sănătăţii umane –, ca rezultat al modificării sistemelor naturale şi sociale (respectiv al schimbării disponibilităţii apei potabile şi hranei, furnizării energiei, siguranţei adăpostului, relativei constanţe climatice) (Corvalan, Hales şi McMichael, 2005). În continuare arătăm care sunt principalele efecte ale schimbărilor climatice ce pot afecta calitatea vieţii populaţiei. CONSECINŢE SOCIOECONOMICE ALE SCHIMBĂRILOR CLIMATICE LA NIVEL GLOBAL Aşa cum s-a arătat anterior, schimbările climatice au efecte şi asupra populaţiei şi economiei, între care sunt şi cele asupra sănătăţii umane. Multe dintre efectele de mediu şi sociale ale schimbărilor climatice pot afecta, în cele din urmă, sănătatea umană. Este vorba despre modificarea vremii, modificarea calităţii aerului, a cantităţii şi calităţii apei, a ecosistemelor, a agriculturii, a mijloacelor de trai, a infrastructurii (Corvalan, Hales şi McMichael, 2005, AEM, 2010, după Cofalonieri şi alţii, 2007), care cresc riscurile de vătămare, îmbolnăvire şi chiar deces în rândul oamenilor. O analiză la nivel global – Indexul riscurilor climatice globale 2015 [Global Risk Index 2015] (Kreft şi alţii, 2014) – a impactului direct al evenimentelor extreme legate de climă – furtuni, inundaţii, valuri de căldură – arată că, în perioada 1994–2015, s-au înregistrat aproximativ 15 000 de evenimente meteorologice extreme, al căror impact direct a constat în peste 530 000 de pierderi de vieţi omeneşti şi pagube materiale în valoare de circa 2,2 trilioane USD. Cele mai vulnerabile şi expuse state la riscurile asociate schimbărilor climatice sunt statele mai puţin dezvoltate de pe glob. Conform Indexului, nouă din primele 10 ţări (Honduras, Myanmar, Haiti, Nicaragua, Filipine, Bangladesh, Vietnam, Republica Dominicană, Guatemala şi Pakistan) cele mai afectate de evenimente meteorologice extreme sunt ţări în curs de dezvoltare din grupul de ţări cu venituri mici sau cu venituri mici-medii, în timp ce doar una a fost clasificată ca o ţară cu venituri medii superioare. Schimbările climatice, care exacerbează evenimentele legate de vreme, afectează direct populaţia. Astfel, conform Raportului Dezvoltării Umane 2014 120 CRISTINA HUMĂ 4 [Human Development Report 2014] (UNDP, 2014), la nivel global, impactul direct al fenomenelor naturale dezastruoase în perioada 2005–2012 a fost estimat la 12 decese la 1 milion de persoane pe an, iar numărul celor afectate la 24 203 la 1 milion de persoane. Un puternic impact direct al dezastrelor naturale îl resimt statele insulare mici în curs de dezvoltare, care înregistrează un număr de 459 de decese la 1 milion de persoane pe an şi un număr de 33 638 de persoane afectate la 1 milion de persoane şi statele cel mai puţin dezvoltate care consemnează un număr de decese de 51 la 1 milion de persoane pe an şi un număr de persoane afectate de 28 158 la 1 milion de persoane. La nivel regional, cel mai mare impact direct al dezastrelor naturale este consemnat de Regiunea Asia de Est şi Pacific, cu un număr de decese de 15 la un milion de persoane pe an şi un număr de persoane afectate de 54 689 la un milion de persoane pe an şi de Regiunea Africa Sub-Sahariană, care consemnează un număr de 4 decese la 1 milion de persoane pe an şi un număr de 22 382 la 1 milion de persoane afectate. Impactul pe care schimbările climatice le pot avea asupra populaţiei este în funcţie de rezilienţa acesteia şi de capacitatea de adaptare. Acestea variază în funcţie de factori, cum sunt: regiunea geografică, vârsta, sexul, statutul socioeconomic (IPCC, 2007). Anumite grupuri de populaţie au o vulnerabilitate ridicată la schimbarea condiţiilor climatice. Avem ]n vedere grupurile cu venituri mici, copiii, persoanele în vârstă, persoanele cu sănătate precară, care pot fi afectate în mod deosebit (Corvalan şi alţii, 2005; Pye şi alţii, 2008). În studiul Global health risks. Mortality and burden disease attributable to selected major risks (WHO, 2009), spre exemplu, privind impactul a cinci riscuri de mediu, între care şi schimbările climatice, asupra sănătăţii umane se arată că modificarea climei afectează populaţia în proporţii diferite în funcţie de venit, atât în ceea ce priveşte decesele, cât şi AVH-urile – anii de viaţă ajustaţi pentru persoanele cu handicap. Astfel, ponderea deceselor cauzate de schimbările climatice, în anul 2004, la nivel global era de 0,2, în rândul populaţiei cu venituri scăzute şi medii era de 0,3, iar în rândul populaţiei cu venituri ridicate nu se înregistrau pierderi umane. În privinţa ponderii anilor de viaţă ajustaţi pentru persoane cu handicap atribuite schimbărilor climatice, în anul respectiv, la scară globală, aceasta era de 0,4, în rândul populaţiei cu venituri scăzute şi medii era, de asemenea, de 0,4, în timp ce populaţia cu venituri ridicate nu era afectată. Redăm în continuare unele dintre consecinţele şi riscurile pe care schimbările climatice le pot avea asupra sănătăţii umane. Una dintre consecinţele încălzirii globale cu consecinţe asupra sănătăţii umane o reprezintă temperaturile foarte mari sau valurile de căldură mai frecvente şi mai intense în ultimii ani. Temperaturile mari, combinate cu umiditate relativ mare şi temperaturi nocturne care nu scad, care persistă mai multe zile (valuri de căldură) pot avea consecinţe grave asupra sănătăţii umane, cauzând chiar decesul. Categoriile de populaţie vulnerabile la temperaturile foarte mari sunt persoanele vârstnice, persoanele bolnave cronic şi grupurile de populaţie vulnerabile (AEM, 2010, după Kirch şi alţii, eds., 2005; EC, 2008). Dintre categoriile enumerate, persoanele 5 CONSECINŢE ŞI RISCURI ASUPRA CALITĂŢII VIEŢII 121 în vârstă sunt cele mai expuse riscului de deces prin tulburări cardiovasculare, respiratorii etc. (WHO, 2008). Temperaturi extrem de mari cu urmări serioase pentru populaţie au afectat diferite regiuni ale lumii. Astfel, între cele mai grave evenimente de caniculă sunt cele din 2009 din Australia, cele din anul 2011 din SUA şi cele din anii 2003, 2007 şi 2010 din Europa. • În anul 2009, în Australia, un puternic val de căldură a afectat 2 000 de persoane şi a cauzat 347 de decese. • În anul 2011, s-au înregistrat temperaturi record în SUA, în urma cărora 22 de persoane au decedat. • În anul 2003, Europa s-a confruntat cu un puternic val de căldură, în urma căruia s-au înregistrat peste 70 000 de decese în mai multe state. Între ţările cu număr mare de decese se numără Italia cu 20 089 de decese, Franţa cu 19 490 de decese, Spania cu 15 090 de decese, Germania cu 9 355 de decese şi Portugalia cu 2 696 de decese. • În anul 2007, Europa a avut de înfruntat un alt val de căldură cu urmări grave. Au fost afectate state din partea centrală, estică, sud-estică şi, mai ales, sudică a acestui continent. Temperaturile foarte mari au cauzat decese în mai multe ţări, între care se numără Ungaria cu 500 de decese, Grecia cu 15 decese, Italia cu 6 decese etc. • Valul de căldură din anul 2007 a cuprins şi România şi a cauzat aproximativ 30 de decese. • În anul 2010 a avut loc cel mai grav val de căldură din partea de vest a Rusiei. Temperaturile foarte mari au cauzat decesul a peste 55 000 de persoane. Sursa: Centre for Research on the Epidemiology of Disaters (CRED), EM-DAT. Temperaturile coborâte au de asemenea consecinţe grave asupra sănătăţii 1 se produc în zonele temperate şi se caracterizează prin umane. Valurile de frig temperaturi extrem de mici. Asemenea temperaturi pot avea efecte grave asupra sănătăţii, cum ar fi hipotermie, boli ale aparatului respirator, cardiovascular etc. (Comisia Europeană, f.a.), conducând chiar la deces. În acest sens, studiul Cold exposure and winter mortality from ischemic heart disease, cerebrovascular disease, respiratory disease, and all causes in warm and cold regions of Europe, realizat de The Eurowinter Group, 1977, citat de Comisia Europeană (f.a.) cu privire la decesele de iarnă în exces din UE, arată că multe state înregistrează o mortalitate mai mare cu 5 până la 30% în timpul iernii faţă de restul anului. Pe lângă temperaturile foarte coborâte, la mortalitatea crescută din lunile de iarnă din zonele temperate contribuie şi alţi factori, cum sunt: starea de sănătate, vârsta, starea socioeconomică, condiţiile climatice din interiorul locuinţei (Mercer, 2003; Comisia Europeană, f.a.). În raport de aceşti factori, unele grupuri de populaţie prezintă un risc mai ridicat la temperaturile foarte coborâte, ca, de exemplu, persoanele care suferă de boli cronice ischemice, boli respiratorii şi astm (Comisia Europeană, f.a.). Vulnerabile 1 Un val de frig este definit conform studiului The impact of Heat Waves and Cold Spells on Mortality Rates in the Dutch Population, citat de Comisia Europeană drept „o perioadă de cel puţin 9 zile consecutive în care cea mai mică temperatură atinge –5 grade Celsius sau mai scăzută, intervalul incluzând cel puţin 6 zile în care cea mai mică temperatură atinge –10 grade Celsius sau mai scăzută” (Comisia Europeană, f.a.). 122 CRISTINA HUMĂ 6 la temperaturile joase sunt şi persoanele dezavantajate social şi economic care locuiesc în condiţii precare de sărăcie energetică (WHO, 2010). În ultimii ani, asociat schimbărilor climatice au avut loc mai multe evenimente de vreme geroasă, cu consecinţe negative asupra populaţiei. • În anul 2010, a avut loc un val de frig care a afectat state din centrul şi estul Europei. Datele statistice consemnează din cauza vremii geroase, decese în ţări precum Polonia unde s-au înregistrat 200 de decese, Slovacia – 122 de decese, România – 52 de decese şi Federaţia Rusă cu două evenimente de vreme geroasă – 24 de decese. Sursa: CRED, EM-DAT. Temperaturile extreme de iarnă sunt un risc asociat schimbărilor climatice care, după cum se previzionează, vor afecta şi în viitor, în special, regiunile nordice ale globului, chiar în condiţiile încălzirii globale. În condiţii extreme de temperaturi crescute şi precipitaţii scăzute se instalează fenomenul de secetă, care duce la scăderea producţiei agricole. O hrană care nu corespunde cantitativ şi calitativ are drept urmare alterarea stării de sănătate, respectiv malnutriţia şi subnutriţia. Potrivit Raportului Dezvoltării Umane 2014 (UNDP, 2014), malnutriţia în rândul copiilor cu vârsta de sub 5 ani, în perioada 2008–2012, în statele cel mai puţin dezvoltate a fost de 41,1%, iar la nivel regional cele mai mari valori au fost înregistrate în Asia de Sud – 46,7% şi în Africa Sub-Sahariană – 37,8%. Cât priveşte subnutriţia, la nivel mondial erau consemnate 793 de milioane de persoane în această condiţie, conform raportului The State of Food Insecurity in the World (SOFI), citat de World Food Programme (f.a.). La nivel global, starea de malnutriţie şi cea de subnutriţie cauzează în fiecare an 3,1 milioane de decese (WHO, 2016). De asemenea, temperaturile mari şi prelungite şi precipitaţiile scăzute sunt condiţii favorabile pentru declanşarea incendiilor de pădure, care pot pune viaţa locuitorilor în pericol, afectând negativ economia şi mediul înconjurător. • În Europa, în anul 2003, ca urmare a temperaturilor foarte mari s-a instalat fenomenul de secetă în mai multe ţări europene, respectiv în Belgia, Croaţia, Franţa, Germania, Slovacia, Italia, Spania şi Elveţia (CRED, EM-DAT); în Austria şi Slovenia, pe lângă fenomenul de secetă, s-au şi produs şi incendii de pădure. Sunt consemnate de asemenea pagube materiale serioase provocate de fenomenele extreme din vara anului 2003 asociate încălzirii globale. Spre exemplu, Franţa şi Italia au avut pierderi estimate la aproximativ 4,4 mild. USD fiecare, Germania – 1,65 mild. USD, Spania – 880 mil. USD (idem). • În anul 2007, în Europa, conform EM-DAT (CRED), temperaturile extreme au determinat incendii de pădure, care s-au produs în mai multe ţări din partea sudică şi sud-estică a continentului, cum sunt Grecia, Bulgaria, Italia, Macedonia şi Serbia. În ceea ce priveşte seceta, aceasta a afectat două state, şi anume Bulgaria şi România. • În Rusia, bilanţul evenimentului de temperaturi ridicate din anul 2010 a consemnat 500 de incendii de pădure în jurul oraşului Moscova şi pierderi agricole de 30% (Coumou, 2012, după Barriopedro şi alţii, 2011). 7 CONSECINŢE ŞI RISCURI ASUPRA CALITĂŢII VIEŢII 123 Precipitaţiile extreme sunt evenimente tot mai frecvente în ultimii ani, frecvenţa acestora fiind, de asemenea, o consecinţă a schimbărilor climatice (WHO, 2010). Precipitaţiile abundente cresc riscul de producere a inundaţiilor, fenomene cu impact puternic asupra mediului şi populaţiei. Inundaţiile reprezintă riscuri crescute pentru populaţia aflată în arealele lor de producere, întrucât ele cauzează înec, vătămare corporală, întreruperea furnizării serviciilor medicale etc. De asemenea, contaminează sursele de apă, ceea ce creşte riscul de boli transmise prin intermediul ei. Modelele precipitaţiilor în schimbare pot să aibă consecinţe negative asupra surselor de apă destinate consumului uman. Apa contaminată creşte riscul de boală diareică; aceasta provoacă anual la nivel global aproximativ 760 000 de decese în rândul copiilor cu vârsta de sub 5 ani (WHO, 2016). Evenimente de precipitaţii extreme s-au produs în ultimii ani în diferite regiuni ale lumii. În cele ce urmează vom prezenta câteva dintre cele mai grave evenimente de precipitaţii extreme. • În regiunea europeană (a OMS), inundaţiile sunt fenomenul advers cel mai frecvent legat de condiţiile climatice (WHO, 2008). În perioada 2000–2011, în această regiune, inundaţiile au afectat 3,4 milioane de persoane şi au ucis mai mult de 1 000 (WHO, 2016). • În anul 2007, în Regatul Unit al Marii Britanii şi Irlandei de Nord, în lunile iunie–iulie au căzut precipitaţii abundente care au fost urmate de inundaţii grave. În perioada 25 iunie–03 iulie, inundaţiile s-au soldat cu 30 000 de persoane afectate, 6 morţi şi pagube în valoare de 4 mild. USD (CRED, EM-DAT). • În anul 2002, în Germania, precipitaţiile extreme au produs inundaţii grave în urma cărora 330 108 persoane au fost afectate, 27 de persoane şi-au pierdut viaţa, iar pagubele materiale au fost estimate la 11,6 mild. USD (idem). • În anul 2008, în Ucraina, precipitaţiile abundente au determinat inundaţii severe al căror bilanţ s-a soldat cu 224 725 de persoane afectate, 38 de persoane decedate şi distrugeri materiale în valoare de 1 mild. USD (idem). • În anul 2013, precipitaţiile extreme din R. Cehă au provocat inundaţii grave, în urma cărora 1,3 mil. de persoane au fost afectate, 15 persoane şi-au pierdut viaţa, iar pagubele materiale s-au ridicat la 828 mil. USD (idem). Apa. Oamenii utilizează apa într-o multitudine de scopuri: pentru băut şi prepararea hranei, pentru igienă, pentru cultivarea recoltelor, creşterea animalelor şi a peştelui, pentru producerea de bunuri şi energie electrică, pentru transport şi relaxare etc. Totuşi, schimbările climatice pun în pericol aceste bunuri în unele regiuni, ameninţând disponibilitatea apei, accesul şi calitatea acesteia. Hrana. Între cele mai importante consecinţe ale schimbărilor climatice sunt cele asupra agriculturii. Producţia globală de hrană poate fi afectată de modificarea climei (temperaturi ridicate, secetă, înmulţirea dăunătorilor şi a inundaţiilor), care constituie un risc pentru cereale, legume, culturi de fructe, efective de animale şi producţia de peşte. Se estimează că în viitor producţia globală a patru culturi agricole – porumb, grâu, orez şi soia – se va modifica în sensul unei scăderi cu ponderi de cel puţin 124 CRISTINA HUMĂ 8 –10 la porumb, –5 la orez, cu ponderi cuprinse între 0 şi –30 la soia, în timp ce la grâu ponderile ar putea fi cuprinse între +5 şi –20 (Food and Agriculture Organization of the United Nations – FAO, 2016, după Müller şi Elliott, 2015). Se previzionează că productivitatea agricolă va avea variaţii în funcţie de regiune. Astfel, în regiunile de la latitudini medii şi mari ar putea să crească, în timp ce în unele regiuni din zonele uscate ar putea să scadă, ceea ce va afecta securitatea alimentară în aceste regiuni şi va determina o creştere a riscului de foamete. Unele studii previzionează o scădere a producţiei culturilor la nivel global cu 30% în următoarele decenii (UNDP, 2014, după World Bank, 2013b). Sărăcia. Schimbările climatice afectează toate statele şi pe toţi oamenii. Cele mai vulnerabile însă la consecinţele modificărilor climei sunt comunităţile sărace ale lumii. La nivel mondial, conform estimărilor Băncii Mondiale, citate de World Food Programme (f.a.), numărul celor care trăiesc încă în sărăcie extremă este de 702 milioane de persoane. Raportul Băncii Mondiale (World Bank, 2016) Shock Waves: Managing the Impacts of Climate Change on Poverty evidenţiază că schimbările climatice au un impact puternic asupra sărăciei. Acestea ar putea împinge mai mult de 100 de milioane de oameni în condiţii de sărăcie în următorii 15 ani. Cele mai afectate vor fi Africa Sub-Sahariană şi Asia de Sud, între cele mai sărace regiuni ale lumii, conform raportului. Efectele schimbărilor climatice afectează cel mai mult agricultura care reprezintă sursa cea mai importantă de mijloace de trai, securitate alimentară şi venituri din ţările sărace. Scăderea producţiei agricole în viitor, cauzată de modificarea climei, ar însemna creşterea preţurilor la alimente – cu 12% până în 2030 în Africa Sub-Sahariană –, iar impactul asupra gospodăriilor sărace ar fi grav întrucât acestea cheltuiesc 60% din venituri pe alimente (World Bank, 2016). Asociată scăderii producţiei agricole, malnutriţia ar putea creşte cu 23% în Africa (idem). Migrarea în masă. O serie de evenimente, cum sunt inundaţiile sau secetele, pot conduce la migrarea celor afectaţi, aşa-numiţii „refugiaţi climatici”, adică persoane nevoite să-şi părăsească locuinţele urmare a severităţii dezastrelor. O altă consecinţă legată de climă este scăderea productivităţii muncii. Aceasta poate rezulta din întârzieri ale activităţii în domenii ca agricultura, transporturile etc. sau din riscuri de sănătate în timpul evenimentelor extreme cum sunt valurile de căldură. Consecinţe asupra ecosistemelor. Schimbările climatice afectează plantele şi animalele prin modificarea habitatului, prin stres, boală, care le pot ameninţa viaţa. De exemplu, creşterea temperaturilor şi modificarea modelelor precipitaţiilor modifică arealele geografice ale mamiferelor, păsărilor şi plantelor şi le sunt afectate calendarul evenimentelor ciclului de viaţă, cum sunt înmugurirea, înfrunzirea, polenizarea, reproducerea şi migraţia păsărilor. 9 CONSECINŢE ŞI RISCURI ASUPRA CALITĂŢII VIEŢII 125 Legat de efectele asupra ecosistemelor în viitor, se previzionează că rezilienţa unor ecosisteme va fi depăşită în acest secol, ca urmare a fenomenelor dezastruoase asociate schimbărilor climatice (IPCC, 2007). CONSECINŢE SOCIOECONOMICE ALE SCHIMBĂRILOR CLIMATICE ÎN ROMÂNIA Pe fondul încălzirii globale şi în contextul regional al modificării climatice, în 2 ţara noastră condiţiile de climă – temperatura şi precipitaţiile – s-au modificat în ultimele decenii, urmarea fiind o creştere în intensitate şi frecvenţă a fenomenelor meteorologice extreme, ca, de exemplu, inundaţiile, secetele, valurile de căldură, valurile de frig etc. Între evenimentele de vreme extremă petrecute în ţara noastră în ultimele două decenii cu impact deosebit de puternic asupra populaţiei şi economiei sunt inundaţiile şi secetele. Acestea reprezintă două fenomene naturale, care se produc în condiţii diferite, chiar contrarii. Astfel, în timp ce inundaţiile au loc urmare a precipitaţiilor foarte abundente, secetele se produc în condiţiile temperaturilor mari şi ale precipitaţiilor scăzute. În ceea ce priveşte secetele, acestea sunt fenomene tot mai frecvente şi accentuate şi tot mai extinse în teritoriu. Legat de schimbările climatice, în România a crescut riscul de producere a altor fenomene extreme, cum sunt valurile de căldură, incendiile de pădure, valurile de frig, furtunile şi, totodată, riscul de afectare a populaţiei. Impactul direct al dezastrelor naturale asupra populaţiei din ţara noastră este prezentat şi de Raportul Dezvoltării Umane 2014 (UNDP, 2014), care consemnează în perioada 2005–2012 un număr de 3 morţi la 1 milion de persoane pe an şi un număr de persoane afectate de 778 la 1 milion de persoane. Schimbările climatice, respectiv creşterea temperaturii medii a aerului, scăderea cantităţilor medii de precipitaţii, precum şi unele evenimente extreme – cum sunt inundaţiile şi secetele –, influenţează negativ calitatea vieţii populaţiei din România. Consecinţe ale evenimentelor extreme produse de inundaţii în România. Precipitaţiile abundente asociate schimbărilor climatice împreună cu defrişările necontrolate (mai ales pe suprafeţe înclinate) sunt cauze ale producerii inundaţiilor în ţara noastră. Acestea sunt fenomene naturale distructive care se manifestă prin revărsări ale apelor având cea mai mare frecvenţă la nivel naţional şi global. În ţara noastră, cele mai expuse riscului de inundaţii sunt zonele rurale, datorită poziţiei aşezărilor în zonele joase, inundabile din lungul râurilor. La aceasta se adaugă tipul de locuinţe predominant, respectiv case individuale separate de curţi şi grădini (94,9% din total la nivel rural) (Ministerul Mediului şi Pădurilor, 2009–2010), care 2 Temperatura medie a aerului a crescut de la 8,9 grade Celsius în deceniul 1961−1970 la 9,3 grade Celsius în deceniul 2001−2010 (Sandu, 2013), iar precipitaţiile au înregistrat variabilitate şi intensitate diferite în timp. 126 CRISTINA HUMĂ 10 sunt şi cele mai expuse riscului de inundaţii. Având în vedere că materialele de construcţie sunt, în cele mai multe cazuri, puţin rezistente la inundaţii, fiind din pământ, cu o rezistenţă mult mai mică decât cărămida, creşte riscul de distrugere al acestor fenomene. Inundaţiile au consecinţe negative asupra calităţii vieţii populaţiei din zonele în care acestea se produc. Într-un studiu privind incidenţa socioeconomică a fenomenelor naturale dezastruoase în ţara noastră, intitulat „Impactul socioeconomic al fenomenelor naturale dezastruoase în România – inundaţii, alunecări de teren, secetă” (Chiriac, coord., 2002), se arată că principalele tipuri de efecte ale inundaţiilor sunt economice şi sociale şi cuprind pagube de natură individuală şi pierderi la nivel comunitar. Conform lucrării citate, pagubele de natură individuală se referă la case, anexe gospodăreşti, terenuri agricole şi animale, fiecare dintre acestea putând fi afectate în diferite grade. Astfel, casele şi anexele gospodăreşti pot fi distruse parţial sau în totalitate, terenul agricol inundat îşi poate pierde productivitatea pe o perioadă mai lungă de timp, iar în cazul pierderii animalelor din gospodărie, consecinţele economice asupra nivelului de trai sunt semnificative. În privinţa pierderilor la nivel comunitar, înregistrate ca urmare a revărsărilor mari de ape, cu impact major în planul calităţii vieţii populaţiei din aşezările supuse unor astfel de fenomene, lucrarea citată menţionează: – obiective economice şi construcţii hidrotehnice cu efecte, inclusiv asupra populaţiei ocupate; – obiective sociale şi culturale; – căi de comunicaţie – rutiere, feroviare, forestiere, poduri şi podeţe, precum şi reţele de alimentare cu apă, de canalizare, telefonice etc. Distrugerea sau degradarea acestora afectează direct calitatea vieţii populaţiei, prin faptul că o izolează şi o lipseşte de sursele vitale ale existenţei (apă, combustibil, alimente etc.). Referindu-ne la anii secolului al XXI-lea, în ţara noastră s-au înregistrat inundaţii intense şi repetate, care au avut impact negativ asupra calităţii vieţii populaţiei din zonele afectate. Sunt de menţionat evenimentele hidrometeorologice extreme din anii 2005, 2006 şi 2010. Inundaţiile din anul 2005 au fost cauzate de precipitaţiile abundente în condiţiile defrişărilor necontrolate şi s-au manifestat prin revărsări de ape, scurgeri de pe versanţi, fiind însoţite de fenomene meteorologice periculoase (grindină, descărcări electrice, alunecări de teren etc.). Acestea au avut loc în toate judeţele ţării, inclusiv în Municipiul Bucureşti, şi au afectat un număr de 1 734 de localităţi (Ministerul Mediului şi Gospodăririi Apelor – MMGA şi Comitetul Ministerial pentru Situaţii de Urgenţă – CMSU, 2006). Fenomenele extreme din anul 2005 au avut consecinţe negative asupra vieţii şi bunurilor materiale. În urma acestor evenimente şi-au pierdut viaţa 76 de persoane – valoare care depăşeşte media anuală de 13 pierderi de vieţi omeneşti/an cauzată de fenomenul de inundaţii, înregistrată în intervalul 1969–2006 (idem; Ministerul Mediului 11 CONSECINŢE ŞI RISCURI ASUPRA CALITĂŢII VIEŢII 127 şi Pădurilor, 2009–2010). În ceea ce priveşte pagubele materiale produse, acestea au fost estimate la o valoare de peste 5,9 mild. lei (MMGA şi CMSU, 2006). Documentele cercetate cu privire la inundaţiile din anul 2005 descriu aceste fenomene drept „atipice”, „istorice”, „dramatice”, „deosebit de periculoase” etc., care sugerează amploarea şi consecinţele acestor evenimente nefaste. Bilanţul evenimentelor extreme din anul 2005 din ţara noastră a constat în: – 76 de persoane decedate; – pagube individuale rezultate din avarierea de case şi anexe gospodăreşti (93.976), afectarea de teren agricol (656 392 ha) şi moartea a numeroase animale, estimate la valoarea de peste 1,3 mild. lei; – pagube din degradarea a 90 394 de fântâni, apreciate la o valoare de aproximativ 12,7 mil. lei; – pagube comunitare rezultate din afectarea de obiective social-economice (în număr de 1 063) şi avarierea de căi de comunicaţie rutiere, feroviare şi forestiere, poduri şi podeţe, construcţii hidrotehnice şi reţele de alimentare cu apă, gaze, canalizare, energie electrică etc. în valoare de peste 4,5 mild. lei. Cele mai afectate judeţe de fenomene distructive în anul 2005 din punct de vedere al valorii pagubelor materiale sunt judeţele: Vrancea – cu peste 507 mil. lei, Buzău – cu peste 462 mil. lei, Timiş – cu peste 406 mil. lei, Caraş-Severin – cu peste 363 mil. lei, Bacău – cu peste 338 mil. lei, Teleorman – cu peste 320 mil. lei. Sursa: MMGA şi CMSU, 2006 Un alt eveniment extrem de inundaţii îl reprezintă inundaţiile din perioada aprilie–mai 2006 produse de revărsarea fluviului Dunărea. Aceasta a afectat 156 de localităţi din 12 judeţe din partea de sud şi sud-est a ţării. Inundaţiile din anul 2006 au avut consecinţe negative semnificative în plan social şi economic. Ca urmare a acestora a fost pusă în pericol securitatea populaţiei din localităţile inundate, fapt evidenţiat de numărul mare de persoane evacuate – aproximativ 15 000, conform Administraţiei Naţionale Apele Române (ANAR) (f.a.). În ceea ce priveşte pagubele materiale înregistrate, o estimare a lor indică: – pagube individuale rezultate din avarierea a aproximativ 29 000 de case şi anexe gospodăreşti, precum şi din inundarea unei suprafeţe de teren de peste 316 000 ha şi – pierderi la nivel comunitar rezultate din afectarea unui număr de 410 obiective socioeconomice şi a circa 400 de kilometri de drumuri naţionale şi locale (: 27). Pagubele produse de aceste inundaţii au fost estimate la valoarea de 1,2 miliarde lei (: 25). Sursa: ANAR, f.a. În anul 2010 (perioada iunie–iulie) în ţara noastră a avut loc un eveniment de inundaţii severe, care a provocat daune estimate la circa 875 de milioane euro (Fundaţia pentru Dezvoltarea Societăţii Civile, 2013). O evaluare a daunelor provocate de inundaţii în ţara noastră în ultimul deceniu (2003–2013, n.n.) indică o valoare a lor de 6 miliarde euro (Fundaţia pentru Dezvoltarea Societăţii Civile, 2013). Consecinţe ale fenomenului de secetă în România. Variabilitatea condiţiilor climatice manifestată prin precipitaţii mai reduse şi temperaturi mai mari determină fenomenul de secetă şi, asociat acestuia, aridizare şi deşertificare în ţara noastră. 128 CRISTINA HUMĂ 12 Seceta este definită ca „starea de deficit de apă în raport cu necesităţile populaţiei şi ale ramurilor economiei naţionale, care creează disconfort şi perturbarea activităţilor socioeconomice, precum şi impact negativ altor factori de mediu” (Comitetul Naţional pentru Combaterea Secetei, Degradării Terenurilor şi a Deşertificării – CNCSDTD, 2008). Unul dintre sectoarele de activitate ale economiei naţionale puternic afectate de schimbările climatice îl reprezintă agricultura. Conform estimărilor CNCSDTD (2008), seceta împreună cu alte fenomene meteorologice extreme determină diminuarea producţiei agricole cu 30–50% în fiecare an. Fenomenul de secetă afectează pe perioade lungi şi în ani consecutivi aproximativ 7 milioane ha, respectiv 48% din suprafaţa agricolă totală de 14,7 milioane ha (CNCSDTD, 2008). Zonele agricole cele mai vulnerabile la fenomenul secetos sunt zona de sud-est, zona de sud şi zona de est a ţării, respectiv suprafeţele agricole din Dobrogea, sudul Moldovei, Olteniei şi Munteniei. Şi alte zone ale ţării sunt vulnerabile în prezent, ca urmare a extinderii acestui fenomen, cum este zona de nord-est (mai precis suprafeţele agricole din judeţul Botoşani) (Chiriac et al., 2005). Unul dintre cele mai afectate de secetă segmente ale agriculturii îl reprezintă producţia vegetală. Ca urmare a secetei, în perioada 2007–2015, producţiile vegetale au variat de la an la an. De exemplu, seceta din anul 2007 a avut un impact negativ diminuând producţiile medii la hectar. Spre exemplu, producţia medie la grâu a fost de 1 541 kg/ha, la porumb de 1 526 kg/ha, la orz şi orzoaică – 1 461 kg/ha, la floarea- soarelui – 654 kg/ha, iar la rapiţa pentru ulei – 991 kg/ha (Tabelul nr. 1). Tabelul nr. 1 Producţia medie la unele culturi de câmp, în România (2007–2015) kg/ha 1123 2007 2008 2009 2015 Tip de cultură 2010 2011 2012 2013 2014 Grâu 1 541 3 403 2 421 2 688 3 663 2 652 3 468 3 590 3 842 Porumb 1 526 3 215 3 409 4 309 4 525 2 180 4 488 4 770 3 509 Orz şi orzoaică 1 461 3 069 2 284 2 542 3 170 2 325 3 111 3 319 3 424 Floarea-soarelui 654 1 437 1 433 1 597 1 798 1 310 1 993 2 187 1 758 Rapiţă pentru ulei 991 1 844 1 357 1 755 1 882 1 496 2 408 2 604 2 530 12 Sursa: INS, 2014, 14.12 Producţia medie la hectar, la principalele culturi 2007–2008: 464; INS, 3 2016, 14.12 Producţia medie la hectar, la principalele culturi 2009–2014: 498; INS, 2015, Producţia vegetală la principalele culturi, în anul 2015, citat de Ministerul Agriculturii şi Dezvoltării Rurale. Seceta din 2012 (2011–2012) a afectat, de asemenea, producţia vegetală, producând daune pe o suprafaţă de peste 5,8 mil. hectare la nivel naţional, potrivit Ministerului Agriculturii şi Dezvoltării Rurale, citat de Fundaţia pentru Dezvoltarea Societăţii Civile et al. (2013), producţiile medii la unele culturi de câmp, în anul respectiv, au fost scăzute. Astfel, producţia medie la grâu a fost de 2 652 kg/ha, la porumb de 2 180 kg/ha, la orz şi orzoaică – 2 325 kg/ha, la floarea-soarelui – 1 310 kg/ha, la rapiţa pentru ulei – 1 496 kg/ha (Tabelul nr. 1). 13 CONSECINŢE ŞI RISCURI ASUPRA CALITĂŢII VIEŢII 129 Impactul negativ al secetelor asupra culturilor în ţara noastră nu este atenuat prin irigare întrucât efectuarea irigaţiilor se face pe suprafeţe mici, care fluctuează de la an la an. În anul 2007, din suprafaţa totală amenajată pentru irigaţii de 2 997 mii ha erau irigate 257,7 mii ha (8,6%), în anul 2010 – 83 de mii ha (2,8%), în anul 2012 – 165,4 mii ha (5,5%), iar în anul 2014 – 113,3 mii ha (3,8%). Sursa: INS, 2010, 2011, 2014, 2016 Impactul secetei asupra producţiei agricole vegetale se resimte direct în sectorul zootehnic prin micşorarea şeptelului, îndeosebi creşterea animalelor – erbivore – a căror alimentaţie este direct afectată cantitativ şi calitativ, dar şi creşterea albinelor, acvacultura etc. (CNCSDTD, 2008). Fenomenul de secetă are consecinţe negative şi asupra sectorului viticol şi pomicol, unde se pot înregistra pierderi ale recoltei de struguri şi fructe. Acestea se datorează însă şi altor condiţii, cum ar fi aceea că plantaţiile de vii şi pomi fructiferi nu sunt irigate ceea ce împiedică atenuarea impactului distructiv. Ca urmare a secetelor produse în ani consecutivi, multe plantaţii viticole şi pomicole au fost abandonate (idem). Seceta are efecte negative asupra pădurilor, fiind împiedicată creşterea arborilor şi dezvoltarea volumului de masă lemnoasă (Papp şi alţii, 2011). Seceta, asociată schimbărilor climatice, afectează pe lângă agricultură (şi silvicultură) şi alte sectoare economice, cum sunt industria, cea energetică în special, transporturile, turismul şi serviciile. Deşi impactul secetei asupra acestor sectoare de activitate economică este mai puţin studiat, totuşi se poate aprecia (şi pe baza studiilor existente privind efectele secetei asupra calităţii vieţii, de exemplu, Chiriac şi aţii, 2005) că fiecare dintre acestea este influenţat direct sau indirect fie prin reducerea resursei de apă necesare desfăşurării activităţii, fie prin reducerea producţiei agricole vegetale şi animale, adică a resurselor utilizate de acestea. Seceta are un impact negativ asupra resurselor de apă prin diminuarea apelor din râuri, din lacuri de acumulare şi a nivelurilor apelor subterane. Scăderea resurselor de apă determină „stresul hidric”, prin care omul percepe seceta prin lipsa apei (Chiriac şi alţii, 2005, după Strategia Naţională şi Programul de acţiune privind combaterea deşertificării, degradării terenurilor şi secetei, 2000). Lipsa apei devine un factor cu efecte puternice asupra calităţii vieţii, prin faptul că este periclitată alimentarea cu apă a localităţilor, atât urbane cât şi rurale, dar între acestea mai ales a celor ce utilizează surse proprii, respectiv fântâni şi izvoare. În condiţii de secetă, nivelul pânzei freatice de apă scade, în unele cazuri, putând coborî până la secarea completă a fântânilor. Spre exemplu, ca urmare a secetelor prelungite din perioada 1990–2007, nivelurile pânzei freatice de apă au scăzut în Podişul Moldovei, Dobrogea şi Câmpia Română, ceea ce a condus la scăderea apei în fântâni, chiar la secarea apei unora dintre ele, mai ales în judeţele Botoşani, Iaşi şi Vaslui (CNCSDTD, 2008). 130 CRISTINA HUMĂ 14 Vulnerabilă la fenomenul de secetă este nu numai populaţia din judeţele semnalate anterior, dar şi populaţia din alte zone ale ţării afectate de secetă – din zonele de sud-est, de sud şi sud-vest – şi care nu dispune de alimentare cu apă în locuinţă, depinzând de alte surse pentru a-şi acoperi necesităţile. O analiză a situaţiei privind alimentarea cu apă a locuinţei în 14 judeţe arată că, în anul 2011, ponderea locuinţelor alimentate cu apă poate varia între 36,8% – jud. Vaslui şi 84,7% – jud. Constanţa (Tabelul nr. 2). Tabelul nr. 2 Alimentarea cu apă a locuinţelor în sistem centralizat în judeţe din estul şi sudul ţării Nr. crt. Judeţ Total (%) Urban (%) Rural (%) 1. Mehedinţi 46,7 88,2 16,5 2. Dolj 52,8 88,8 19,5 3. Olt 37,2 81,2 9,8 4. Teleorman 40,4 82,7 21,3 5. Giurgiu 41,1 81,7 25,4 6. Călăraşi 44,4 80,8 23,1 7. Ialomiţa 45,0 80,4 19,0 8. Brăila 61,5 87,8 16,0 9. Constanţa 84,7 95,3 57,1 10. Tulcea 58,6 87,2 34,9 11. Galaţi 62,6 93,7 21,1 12. Vaslui 36,8 82,5 8,2 13. Iaşi 57,0 94,3 23,7 14. Botoşani 38,7 79,4 12,8 Sursa: INS, 2011. La nivel urban între 80,4 (jud. Ialomiţa) şi 95,3% (jud. Constanţa) dintre locuinţe dispuneau de alimentare cu apă, în timp ce la nivel rural între 8,2 (jud. Vaslui) şi 57,1% (jud. Constanţa) dintre ele erau alimentate cu apă. Disponibilităţile reduse de apă în condiţii de secetă severă au consecinţe negative şi asupra populaţiei deservite de sisteme publice de alimentare cu apă, prin întreruperi ale alimentării cu apă, prin debite reduse, întreruperi ale alimentării cu apă, ceea ce creează disconfort, periclitează satisfacerea cerinţelor de apă pentru folosinţe curente. Sănătatea populaţiei. În condiţiile secetelor prelungite şi succesive se înregistrează şi un alt efect negativ, respectiv cel asupra stării de sănătate a populaţiei care constă în incidenţa mai mare a bolilor legate de malnutriţie, în zonele expuse la acest fenomen (Chiriac şi alţii, 2005). (În ţara noastră, în perioada 2008–2012 malnutriţia a afectat 13% dintre copiii cu vârsta de sub 5 ani [UNDP, 2014]). Este cazul tuberculozei, cunoscută ca „boală a sărăciei”, care afectează persoanele cu sistemul imunitar scăzut, ca urmare a unui consum ridicat de cereale, în special porumb, şi a unei alimentaţii sărace în carne, lapte şi brânzeturi (Chiriac şi alţii, 2005; Institutul Naţional de Sănătate Publică – INSP, f.a.). 15 CONSECINŢE ŞI RISCURI ASUPRA CALITĂŢII VIEŢII 131 Între persoanele cele mai vulnerabile la îmbolnăvirea de tuberculoză sunt cele care provin din zonele rurale, cele care au o situaţie economică precară şi persoanele care nu au adăpost (INSP, f.a., după Planul Strategic Naţional de Control al Tuberculozei în România 2015–2020). În anul 2013, s-a înregistrat o incidenţă mai mare a tuberculozei în judeţele din estul şi sudul ţării care corespund zonelor cu risc mai mare de secetă şi care sunt şi zonele mai sărace ale ţării. În judeţele respective, incidenţa tuberculozei a depăşit valoarea medie pe ţară, de 73,3 la 100 000 de locuitori (Tabelul nr. 3). Tabelul nr. 3 Incidenţa tuberculozei în unele judeţe expuse riscului la secetă (2013) Nr. crt. Judeţ Total la 100.000 de loc. Total 73,3 1. Mehedinţi 93,4 2. Dolj 113,9 3. Olt 108,4 4. Teleorman 110,9 5. Giurgiu 107,7 6. Călăraşi 76,8 7. Ialomiţa 60,1 8. Brăila 83,7 9. Constanţa 89,9 10. Tulcea 92,8 11. Galaţi 96,0 12. Vaslui 77,2 13. Iaşi 81,6 14. Botoşani 92,5 Sursa: Institutul Naţional de Sănătate Publică, 2014, după Institutul de Pneumoftiziologie „Marius Nasta”. Cele mai mari valori au fost consemnate în judeţele Dolj – 113,9 la 100 000 de locuitori, Teleorman – 110,9 la 100 000 de locuitori, Olt – 108,4 la 100 000 de locuitori şi Giurgiu – 107,7 la 100 000 de locuitori. Trebuie menţionat că, după anul 2003, incidenţa tuberculozei a înregistrat o scădere la nivelul ţării noastre, urmare a politicilor iniţiate în acest sens. Sărăcia. Unul dintre efectele negative ale secetei îl reprezintă sărăcia. Aceasta este o disfuncţie gravă în plan socioeconomic în zonele afectate de fenomenul de secetă (Chiriac şi alţii, 2005). Sărăcia este definită ca o stare de lipsă de lungă durată a resurselor necesare pentru a asigura un mod de viaţă considerat decent, acceptabil la nivelul unei comunităţi (Zamfir, 1999, citat de Chiriac şi alţii, 2005). Cercetările cu privire la starea de sărăcie în ţara noastră scot în evidenţă faptul că aceasta era mult mai mare în mediul rural, unde populaţia îşi bazează mijloacele de trai pe activităţi în agricultură, care depinde de variabilitatea condiţiilor climatice. 132 CRISTINA HUMĂ 16 Conform studiului Background Study for the National Strategy on Social Inclusion and Poverty Reduction 2015–2020 (Teşliuc şi alţii, 2015), rata sărăciei relative în mediul rural era, în 2012, de 38% comparativ cu 22,5% la nivel naţional şi cu 11% la nivel urban. Situaţia sărăciei relevă diferenţe mari şi între regiunile ţării. Cele mai mari rate ale sărăciei relative, în 2012, ce depăşesc media naţională de 22,5%, erau înregistrate în Regiunea de Nord-Est (33%), în Regiunea de Sud-Vest (30%) şi în Regiunea de Sud-Est (29%). Valorile mari ale sărăciei din cele trei regiuni sunt datorate şi ponderilor însemnate ale populaţiei (sărace) din mediul rural. Estimări ale Băncii Mondiale arată că un risc ridicat de sărăcie există şi în Regiunea de Sud. Este vorba despre judeţe cu risc mare de sărăcie, cum sunt Călăraşi şi Teleorman, precum şi Giurgiu (World Bank, 2014). Cauzele principale care generează sărăcia la nivel comunitar în mediul rural din ţara noastră, aşa cum arată analize sociologice (Zamfir, 2000, citat de Chiriac şi alţii, 2005) sunt: – izolarea şi lipsa mijloacelor adecvate de comunicare (drumuri, poduri, electricitate sau telefon); – producţia agricolă scăzută, datorită fărâmiţării excesive a proprietăţii, lipsei capacităţilor de investiţie etc.; – populaţia îmbătrânită; – lipsa sau accesul necorespunzător la serviciile publice (de transport, de sănătate, de educaţie); – existenţa unui segment important de populaţie, reprezentat în special de tineri, fără pământ. Pe lângă acestea trebuie avut însă în vedere riscul pe care îl reprezintă pentru comunităţile rurale variabilitatea condiţiilor climatice (Chiriac şi alţii, 2005). Acestea afectează principalele resurse ale populaţiei din mediul rural (cu ocupaţii în agricultură): diminuează producţiile agricole, cele vegetale şi cele animale, precum şi fertilitatea terenurilor agricole. În acest fel, condiţiile climatice – secete frecvente şi prelungite – pot contribui la starea de sărăcie şi pot împiedica dezvoltarea comunitară, în zonele expuse riscului de secetă. Consecinţe ale temperaturilor extreme. În ţara noastră, clima înregistrează 3 care pot afecta sănătatea. temperaturi extreme Temperaturile extrem de mari sau canicula au consecinţe directe asupra sănătăţii umane şi pot creşte riscul de deces. Deosebit de expuse la caniculă sunt aşezările urbane mari, unde suprafeţele de beton şi asfalt acumulează o mare cantitate de căldură, efectele ei fiind amplificate de răcirea insuficientă a aerului în timpul nopţii. În asemenea aşezări umane, indicele de confort termic (indică temperatura resimţită de corpul uman prin coroborarea temperaturii aerului cu umiditatea 3 Prin temperaturi extreme se înţelege, potrivit OU nr. 99/2000, temperaturi ale aerului care depăşesc două zile consecutiv +37 grade Celsius, în condiţii de microclimat cald, şi temperaturi care scad sub –20 grade Celsius, în condiţii de microclimat rece (Chiriac şi alţii, 2005). 17 CONSECINŢE ŞI RISCURI ASUPRA CALITĂŢII VIEŢII 133 relativă) depăşeşte frecvent pragul critic de 80 de unităţi, în anotimpul cald (Stanciu, Chiriac şi Humă, 2010). Condiţiile termice extreme impun măsuri minimale care trebuie asigurate de angajatori pentru protecţia salariaţilor. Măsurile minimale care trebuie asigurate în perioadele cu temperaturi ridicate extreme de angajatori pentru protecţia salariaţilor sunt: reducerea intensităţii şi ritmului activităţilor fizice, asigurarea ventilaţiei la locurile de muncă, alternarea efortului dinamic cu cel static, asigurarea apei minerale – 2–4 litri/persoană etc. (Chiriac et al., 2005, după OU nr. 99/2000). Temperaturile foarte mari produc un stres termic ridicat asupra organismului, fiind un factor de risc pentru sănătate. În timpul evenimentelor extreme de caniculă are loc o creştere a mortalităţii în rândul populaţiei cu grad mare de vulnerabilitate. Dovadă în acest sens stau cazurile de deces înregistrate în urma valului de căldură din anul 2004 când s-au înregistrat 27 de decese, a valului de căldură din anul 2006 când au fost consemnate 26 de decese şi a valului de căldură din anul 2007 când s- au produs 30 de decese (CRED, EM-DAT). Valurile de frig se produc şi în ţara noastră. Acestea au consecinţe negative asupra populaţiei, contribuind la mortalitatea în timpul iernii. În ultimii ani s-au înregistrat mai multe evenimente meteorologice cu temperaturi coborâte, care au avut efecte nefaste asupra populaţiei. În acest sens menţionăm evenimentele de vreme extremă din anii 2006 şi 2012, precum şi cele din anul 2017. În anul 2006, condiţiile de iarnă severă au cuprins întreaga ţară şi au cauzat decesul a 68 de persoane (idem). În ceea ce priveşte evenimentul extrem din anul 2012, acesta s-a manifestat în principal în 13 judeţe din estul, sudul, sud-estul şi centrul ţării. Pentru populaţie consecinţele au fost negative: s-au înregistrat 86 de decese şi peste 7 500 de persoane au fost afectate (idem). Din cauza cantităţilor mari de zăpadă din timpul acestui eveniment extrem, mii de persoane au rămas izolate şi fără posibilitatea de aprovizionare cu alimente necesare supravieţuirii (Crucea Roşie, f.a.). În anul 2017, după o primăvară care a debutat cu temperaturi ridicate, ceea ce a grăbit vegetaţia, a urmat un val de frig cu îngheţ şi ninsori. În felul acesta, agricultura va înregistra pagube însemnate la toate culturile. Ca urmare a schimbărilor climatice pe teritoriul României are loc o creştere a riscului de producere a fenomenelor naturale extreme (inundaţii, secete, furtuni). Impactul evenimentelor dezastruoase în ţara noastră este semnificativ şi constă în pierderi de vieţi omeneşti şi pagube materiale însemnate. Conform Indexului riscurilor climatice globale 2015 [Global Climate Risk Index 2015] (Kreft şi alţii., 2014), care analizează pe baza datelor socioeconomice impactul direct – pierderi de vieţi omeneşti şi pagube materiale – al fenomenelor meteorologice extreme, România s-a situat în anul 2013 pe locul 78 şi între 1994 şi 2013 (în funcţie de media scorurilor pentru această perioadă) pe locul 29 între cele 181 de state incluse în această analiză. 134 CRISTINA HUMĂ 18 Prin poziţia ocupată se arată nivelul deosebit de expunere şi vulnerabilitate la evenimentele meteorologice extreme al ţării noastre. CONCLUZII Din cele prezentate rezultă că schimbările climatice se încadrează în categoria factorilor care afectează calitatea vieţii populaţiei. Efectele de mediu şi sociale ale schimbărilor climatice, cum sunt modificarea vremii, modificarea calităţii aerului, a cantităţii şi calităţii apei, a ecosistemelor, a agriculturii, a mijloacelor de trai, a infrastructurii pot afecta în cele din urmă sănătatea umană, crescând riscurile de vătămare, îmbolnăvire şi chiar deces în rândul oamenilor. Temperaturile foarte mari şi cele foarte coborâte, care sunt mai frecvente şi mai intense în ultimii ani, au consecinţe asupra sănătăţii umane, mai ales asupra unor categorii de populaţie vulnerabile, cum sunt persoanele vârstnice, persoanele bolnave cronic şi grupurile de populaţie dezavantajate social şi economic. Precipitaţiile extreme, tot mai frecvente în ultimii ani, contribuie la creşterea riscului de producere a inundaţiilor, care, de asemenea, au impact puternic asupra populaţiei. Ele pot cauza înec, vătămare corporală, întreruperea furnizării serviciilor medicale etc. De asemenea, contaminează sursele de apă, ceea ce creşte riscul de boli transmise prin intermediul ei. Impactul direct al fenomenelor naturale dezastruoase în perioada 2005–2012, conform Raportului Dezvoltării Umane 2014 (UNDP, 2014), a fost estimat la 12 decese la 1 milion de persoane pe an, iar numărul celor afectate la 24 203 la 1 milion de persoane. Între cele mai importante consecinţe ale schimbărilor climatice sunt cele asupra agriculturii. Producţia globală de hrană poate fi afectată de modificarea climei, care constituie riscuri pentru cereale, legume, culturi de fructe, efective de animale şi producţia de peşte. Productivitatea culturilor şi a stocului de animale poate să scadă din cauza temperaturilor ridicate, a secetei, a înmulţirii dăunătorilor şi a inundaţiilor, punând în pericol securitatea hranei la nivel global. Schimbările climatice afectează toate statele şi pe toţi oamenii, dar şi plantele şi animalele prin modificarea habitatului, prin stres, boală, care le pot ameninţa viaţa. În ţara noastră, pe fondul încălzirii globale şi în contextul regional al modificării climatice, condiţiile de climă – temperatura şi precipitaţiile – s-au modificat în ultimele decenii. Au avut loc evenimente de vreme extremă cu impact deosebit de puternic, cum sunt inundaţiile şi secetele. În acelaşi timp, a crescut riscul de producere a altor fenomene extreme, cum sunt valurile de căldură, incendiile de pădure, valurile de frig, furtunile. Impactul direct al dezastrelor naturale asupra populaţiei din ţara noastră este prezentat şi de Raportul Dezvoltării Umane 2014 (UNDP, 2014) care consemnează 19 CONSECINŢE ŞI RISCURI ASUPRA CALITĂŢII VIEŢII 135 în perioada 2005–2012 un număr de 3 morţi la 1 milion de persoane pe an şi un număr de persoane afectate de 778 la 1 milion de persoane. Schimbările climatice, respectiv creşterea temperaturii medii a aerului, scăderea cantităţilor medii de precipitaţii, precum şi unele evenimente extreme – ca secetele şi inundaţiile –, influenţează negativ calitatea vieţii populaţiei din România. Între evenimentele extreme cu impact semnificativ asupra populaţiei sunt de menţionat inundaţiile din anii 2005, 2006 şi 2010. Cele mai expuse riscului de inundaţii sunt zonele rurale, datorită poziţiei aşezărilor în zonele joase, inundabile din lungul râurilor. Variabilitatea condiţiilor climatice manifestată prin precipitaţii mai reduse şi temperaturi mai mari determină fenomenul de secetă în ţara noastră, cu impact asupra economiei agrare. Seceta are un impact negativ şi asupra resurselor de apă prin diminuarea lor, ceea ce determină „stresul hidric”. Lipsa apei devine un factor cu efecte puternice asupra calităţii vieţii, prin faptul că este periclitată alimentarea cu apă a localităţilor urbane şi rurale, mai ales a celor ce utilizează surse proprii, respectiv fântâni şi izvoare. Vulnerabilă la fenomenul de secetă este mai ales populaţia din zona de est, din zona de sud-est, de sud şi de sud-vest, care nu dispune de alimentare cu apă în locuinţă, depinzând de alte surse pentru a-şi acoperi necesităţile. Un efect negativ este cel asupra stării de sănătate a populaţiei care constă în incidenţa mai mare a bolilor legate de malnutriţie, în zonele expuse la acest fenomen. Un alt efect negativ ale secetei îl reprezintă sărăcia, care este o „disfuncţie gravă în plan socioeconomic în zonele afectate de fenomenul de secetă”. Aceasta este mult mai mare în mediul rural, unde populaţia îşi bazează mijloacele de trai pe activităţi în agricultură, care depinde şi de variabilitatea condiţiilor climatice. Temperaturile extreme pozitive şi negative înregistrate în ţara noastră pot afecta sănătatea populaţiei, uneori cu consecinţe nefaste. Ca urmare a schimbărilor climatice, pe teritoriul României are loc o creştere a riscului de producere a fenomenelor naturale extreme (inundaţii, secete, furtuni). Impactul evenimentelor dezastruoase în ţara noastră este semnificativ şi constă în pierderi de vieţi omeneşti şi pagube materiale însemnate. Acesta arată nivelul deosebit de expunere şi vulnerabilitate la evenimentele meteorologice extreme al ţării noastre. BIBLIOGRAFIE Administraţia Naţională Apele Române (ANAR), Raport – Evaluare preliminară a riscului la inundaţii. Bazinul hidrografic Dunărea, Bucureşti, (f.a.), disponibil online la www.rowater.ro/EPRI%20 Rapoarte/PFRA%20Dunare_2.pdf. Agenţia Europeană de Mediu (AEM), Mediul european. Starea şi perspectiva 2010. Sinteză, Agenţia Europeană de Mediu, Copenhaga, 2010. Centre for Research on the Epidemiology of Disasters (CRED), (f.a.), Emergency Events Database EM-DAT, Disasters List, disponibil online la www.emdat-be/disaster_list/index.html. 136 CRISTINA HUMĂ 20 Chiriac, D,. Geicu, A., Humă, C., Bleahu, A., Efecte socioeconomice ale secetei asupra calităţii vieţii comunităţilor umane din România, în „Revista Calitatea Vieţii”, XVI, nr. 3–4, 2005, pp. 313–331. Chiriac, D,. Moldoveanu, M., Humă, C., Impactul socioeconomic al fenomenelor naturale dezastruoase în România – inundaţii, alunecări de teren, secetă, Colecţia Biblioteca economică, Seria probleme Economice, Centrul de Informare şi Documentare Economică, Bucureşti, 2002. Comisia Europeană, Sănătate publică. Schimbări climatice. Fenomene meteo extreme, (f.a.), disponibil online la http://ec.europa.eu/health/climate_change/extreme_weather/index.ro.htm. Comitetul Naţional pentru Combaterea Secetei, Degradării Terenurilor şi a Deşertificării, Strategia naţională privind reducerea efectelor secetei, prevenirea şi combaterea degradării terenurilor şi deşertificării, 2008, disponibil online la http://old.madr.ro/pages/strategie/strategie_antiseceta_ update_09.05.2008.pdf. Corvalan, C., Hales, S., McMichael, A., Ecosystems and human well-being. Health Synthesis, A Report of the Millennium Ecosystem Assessment, World Health Organization, 2005, disponibil online la http://apps.who.int/iris/bitstream/10665/43354/1/9241563095.pdf. Coumon, D., Rahmstorf, St., A decade of weather extremes, în „Nature climate change”, nr. 2, 2012, pp. 491–496, doi: 10.1038/nclimate1452. Crucea Roşie, (f.a.), disponibil online la www.crucearosie.ro/inzapeyire-2012.html. Food and Agriculture Organization of the United Nations (FAO), The state of food and agriculture. Climate change, agriculture and food security, Rome, 2016, disponibil online la http://www. fao.org/3/a-i6030e.pdf. Fundaţia pentru Dezvoltarea Societăţii Civile et al., Rezultatele analizei documentare. Sectorul mediu şi schimbări climatice, 2013, disponibil online la http://www.posmediu.ro/upload/pages/ Analiza%20documentară_Mediu%20şi%20schimbari%20climatice.pdf. Guvernul României, Ordonanţa de Urgenţă nr. 99 din 29 iunie 2000, Monitorul Oficial, nr. 304 din 4 iulie 2000, Bucureşti, 2000. Institutul Naţional de Sănătate Publică (INSP), Situaţia tuberculozei în România, (f.a.), disponibil online la http://insp.gov.ro/sites/cnepss/wp-content/uploads/2016/01/Analiza-de-situatie-tuberculoza- 2016.pdf. Institutul Naţional de Sănătate Publică, Incidenţa tuberculozei pe anul 2014 comparativ cu anul 2013, în „Buletin Informativ”, nr. 12, 2014, disponibil online la http://www.ccss.ro/public-html/sites/ default/files/buletin%20informativ%20an5202014%20sandu.pdf. Institutul Naţional de Statistică (INS), Anuarul Statistic al României 2009, Suprafaţa agricolă, după modul de folosinţă în anul 2008, tabel 14.2, p. 659, Bucureşti, 2010. Institutul Naţional de Statistică (2011) Anuarul Statistic al României 2011. Suprafaţa agricolă, după modul de folosinţă în anul 2010, tabel 14.2, p. 444. Bucureşti. Institutul Naţional de Statistică (2011) Recensământul Populaţiei şi al Locuinţelor – rezultate preliminare. Locuinţe convenţionale după dotarea cu instalaţii şi dependinţe. Institutul Naţional de Statistică, Anuarul Statistic al României 2013, Producţia medie la hectar la principalele culturi 2007–2008, tabel 14.12, p. 464, Suprafaţa agricolă după modul de folosinţă în anul 2012, tabel 14.2, p. 450, Bucureşti, 2014. Institutul Naţional de Statistică, Anuarul Statistic al României 2015, Producţia medie la hectar la principalele culturi 2009–2014, tabel 14.12, p. 498, Suprafaţa agricolă după modul de folosinţă în anul 2014, tabel 14.2, p. 484, Bucureşti, 2016. Institutul Naţional de Statistică, Anuarul Statistic al României 2015, Exploataţiile agricole pe categorii de folosinţă şi clase de mărime a suprafeţei agricole utilizate, p. 486, Bucureşti, 2016. Intergovernmental Panel on Climate Change (IPCC), Climate Change 2007: Synthesis Report (Fourth Assessment Report of the Intergovernmental Panel on Climate Change). Cambridge University Press, Cambridge, 2007, disponibil online la www.ipec.ch/pdf/assessment-report/ar4/syr/ar4_ syr.pdf. Kreft, S., Eckstein, D., Junghaus, L., Kerestan, C., Hagen, U., Global Climate Risk Index 2015. Who Suffers Most From Extreme Weather Events? Weather-related Loss Events in 2013 and 1994 to 2013, Briefing Paper, Germanwatch, Bonn, Berlin, 2014, disponibil online la https://germanwatch.org/ en/download/10333.pdf. 21 CONSECINŢE ŞI RISCURI ASUPRA CALITĂŢII VIEŢII 137 McMichael, A. J., Cambell-Lendrum, D. H., Corvaláu, C. F., Ebi, K. L., Githeko, A. K., Scheraga, J. D., Woodward, A. (eds.), Climate change and human health. Risks and responses. Geneva, World Health Organization, 2003. Mercer, J. B., Cold – an underrated risk factor for health. Environmental Research, vol. 92, Issue 1, pp. 8–13, 2003, disponibil online la http://dx.doi.org/10.1016/S0013-9351(02)00009-9. Ministerul Agriculturii şi Dezvoltării Rurale, (f.a.), Agricultură – Culturi de câmp, disponibil online la www.madr.ro/culturi-de-camp.html. Ministerul Mediului şi Pădurilor (MMP), Raport de mediu. Strategia naţională pe termen mediu şi lung de management al riscului la inundaţii, Bucureşti, 2009–2010, disponibil online la www.mil.ro/_documente/transparenta/consultari_publice/strategie_inundatii/raport_mediu.pdf. Ministerul Mediului şi Schimbărilor Climatice (MMSC), Strategia naţională a României privind schimbările climatice 2013–2020, (f.a.), disponibil online la mmediu.ro/app/webroot/uploads/ files/Strategia-Nationala-pe-Schimbari-Climatice-2013-2020.pdf. Ministerul Mediului şi Gospodăririi Apelor (MMGA) şi Comitetul Ministerial pentru Situaţii de Urgenţă (CMSU), Raport privind efectele inundaţiilor şi fenomenelor meteorologice periculoase produse în anul 2005, Bucureşti, 2006. Papp, C.-R., Bouriaud, L., Bouriaud, O. () Schimbările climatice şi pădurile, Braşov, Green Steps, 2011. Pye, S., Skinner, I., Meyer-Ohlendorf, N., Leipprand, A., Lucas, K., Salmons, R. () Addressing the social dimensions of environmental policy. A study of the linkages between environmental and social sustainability in Europe, European Commission, 2008, disponibil online la ec.europa.eu/ social/BblobServlet?docld=1672&langld=en. Sandu, I., Schimbări climatice în România şi efectele asupra resurselor de apă în agricultură. Bucureşti. Hotel Intercontinental, 27 mai 2013, disponibil online la http://www.ier.ro/webfm_ send/5189. Societatea National Geographic, National Geographic, nr. 151, noiembrie, 2015. Stanciu, M., Chiriac, D., Humă, C., Impactul schimbărilor ecoclimatice recente asupra calităţii vieţii. Revista Calitatea Vieţii, XXI, nr. 3–4, 2010, pp. 238–250. Teşliuc, E., Grigoraş, V., Stănculescu, M., Background Study for the National Strategy on Social Inclusion and Poverty Reduction 2015–2020, World Bank Group, Bucharest, 2015, Disponibil online la http://documents.worldbank.org/curated/en/290551467993789441/pdf/103191-WP- P147269-Box394856B-PUBLIC-Background-Study-EN.pdf. The World Bank, Cartografierea sărăciei în România. Elaborarea de politici publice mai bune, prin intervenţii mai bine orientate, 2014, disponibil online la http://www.worldbank.org/content/ dam/worldbank/document/eco/romania/Brief-on-poverty-mapping-in-Romania-2014-03-04a- ro.pdf. United Nations Development Programme (UNDP), Human Development Report 2014. Sustaining Human Progress: Reducing Vulnerabilities and Building Resilience, USA, New York, 2014, disponibil online la hdr.undp.org/sites/default/files/hdr14-report-en-1.pdf. World Bank Group (WBG), Shock Waves. Managing the Impacts of Climate Change on Poverty, Climate Change and Development Series, USA, Washington, 2016, Doi: 10.1596/978-1-4648- 0673-5. World Health Organization, Taking action to protect health in Europe from climate change, Fact sheet, Copenhagen 4 April 2008, 2008, disponibil online la www.euro.who.int/_data/assets/ pdf_file/0007/95830/fs_4_Apr_08e.pdf. World Health Organization, Global health risks. Mortality and burden of disease attributable to selected major risks. Geneva, 2009. World Health Organization, The solid facts on climate change and health, Fact sheet, Copenhagen and Parma, 12 March 2010, 2010, disponibil online la www.euro.who.int/_data/assets/pdf_file/ 0010/95815/FS_ParmaClosure.pdf. World Food Programme, (f.a.), Climate Impacts on Food Security, disponibil online la https://www. wfp.org/climate-change/climate-impacts. World Health Organization, Climate change and health, 2016, disponibil online la http://www.who.int/ mediacentre/factsheets/fs266/en/. 138 CRISTINA HUMĂ 22 he paper highlights some of the main consequences and risks that climate change has on society and how it affects the quality Tof life of the population. We have in mind the impact of climate change, which is related to extreme weather events such as heat waves and cold waves, floods, droughts, etc., which have important environmental and social effects. We have mainly referred to changes in air quality, quantity and quality of water, ecosystems, agriculture, livelihoods, infrastructure that can affect human health, increasing the risk of harm, illness and even death among people, and can also cause considerable material loss. These issues have been addressed both globally and nationally. The study is based on an analysis of statistical data that reflects the direct impact – human loss, affected persons and material damage – related to extreme climatic conditions and some indirect impact assessments that significantly influence the quality of life of the population. In the analysis, estimates and statistical data were used at international, European and national levels. Keywords: vulnerability, economic and social effects, affected population, Romania. Primit: 05.04.2017 Acceptat: 23.05.2017 